钦定古今图书集成/明伦汇编/氏族典/第432卷 > 赵应童
## 钦定古今图书集成/明伦汇编/氏族典/第432卷 > 赵应童

按《名山藏》《方外记》：应童自洪武初，人已见其乞食应
城中，披百结衣，系瓢杖，头悬葫芦，出膏药，为人治病，
莫知其年也。邑西十里有赵姓者，言其家远，祖访道
未还，意其是乎，逼而物色之曰：“我非赵姓，自谓乞食
应城，久即改曰应童。邑中叟有九十馀者，言幼时见
童貌如是，至今无异，但发黑白不常，时白时黑，即剪”
留寸许，不旬日即长尺馀。天雨雪，露坐其中，去之丈
馀，无雪也。溽暑中，向日卧不汗。童日居应城不远出，
应城人远出者，辄见之襄、邓、荆、岳间。归语人曰：“吾见
童某所某所，且与之语。”顾童实不出。于是应城人异
之，漫呼赵神仙，中心不以为真仙也。嘉靖中，遍辞市
人，曰：“吾行矣。”居二日，龙虎山张真人以舟迎之。既至，
求《长生术》，童无一言。居数日，真人怒鞭之，童遽死。出
瘗棺轻启视之，惟一竹杖而已。